[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 16.9.2005

KOM(2005)432 endelig

.

BERETNING FRA KOMMISSIONEN TIL EUROPA-PARLAMENTET OG RÅDET

om gennemførelsen og evalueringen af Fællesskabets aktiviteter 2002-2003 til fordel for forbrugerne under den generelle ramme, som er blevet etableret ved afgørelse nr. 283/1999/EF

INDHOLD

1. Indledning 3

2. beskyttelse af forbrugernes sundhed og sikkerhed 3

3. beskyttelse af forbrugernes økonomiske interesser 5

4. Uddannelse og oplysning 8

5. Europæiske forbrugerorganisationer 9

6. Specifikke projekter 9

7. Konklusion 10

BILAG 11

BERETNING FRA KOMMISSIONENTIL EUROPA-PARLAMENTET OG RÅDET

om gennemførelsen og evalueringen af Fællesskabets aktiviteter 2002-2003 til fordel for forbrugerne under den generelle ramme, som er blevet etableret ved afgørelse nr. 283/1999/EF (EØS-relevant tekst)

INDLEDNING

Ved afgørelse nr. 283/1999/EF af 25. januar 1999 etableres "på fællesskabsplan en generel ramme for aktiviteter, som har til formål at fremme forbrugernes interesser og sikre dem et højt beskyttelsesniveau" for perioden 1999-2003[1]. Denne beretning indeholder en gennemgang af gennemførelsen i 2002/2003, da indberetningkravet i afgørelsen af hensyn til administrativ effektivitet opfyldes på et toårigt grundlag. Beretningen omfatter resultaterne af evalueringerne af en række aktioner, der blev gennemført i 2004, for at kaste yderligere lys over effektiviteten af de gennemførte aktioner[2]. De samlede forpligtelsesbevillinger (inklusive EFTA-bidraget) for 2002 beløb sig til ca. 22,5 mio. EUR og 23 mio. EUR i 2003. I 2002 blev mere end 95 % af bevillingerne anvendt[3], og i 2003 var det mere end 99 % (jf. bilag).

beskyttelse af forbrugernes sundhed og sikkerhed

Udgifter til videnskabelig rådgivning vedrører godtgørelser til de videnskabelige udvalg[4] og til forberedende videnskabelige undersøgelser. I 2002-2003 fandt der i alt 540 møder sted (arbejdsgrupper og plenarmøder), hvilket førte til vedtagelsen af 381 rapporter og videnskabelige udtalelser[5] til et beløb på ca. 1,7 mio. EUR.

Levnedsmiddel- og Veterinærkontoret (LVK) udfører kontrol på stedet af de nationale kontrolsystemer inden for fødevare-, veterinær- og plantesundhedsområdet i medlemsstaterne og i de tredjelande, der eksporterer til EU. Udgifterne til de nationale eksperters deltagelse i LVK-inspektionerne beløb sig til 475 000 EUR. Udvikling og vedligeholdelse af et it-system til programmering, planlægning, forvaltning og opfølgning i forbindelse med LVK-inspektionerne beløber sig til 112 880 EUR[6].

Det var nødvendigt med data om eksponering for kemiske produkter i forbrugsvarer for at kunne evaluere de eventuelle risici ved forbrugsvarerne. Gennem det europæiske informationssystem om risici ved kemikalier, der frigives fra forbrugsvarer eller –artikler, og "CHEMTest"-projekter udvikles metoder og redskaber til sådanne evalueringer under hensyntagen til produkttype, den særlige anvendelse, forbrugerundergrupper, anvendelsens varighed, kontaktform osv.[7] Udgifterne beløber sig til ca. 3 mio. EUR inklusive forskning i forbrugernes opfattelser af de risici, der er forbundet med kemikalierne.

Der blev afsat et beløb på 200 000 EUR til teknisk støtte i forbindelse med risikoevalueringen som opfølgning på meddelelser gennem RAPEX-systemet om farlige produkter. Beløbet blev anvendt til en evaluering af forbrugernes eksponering for organisk tin, en analyse af sikkerhedsstandarder for stiger og den tekniske evaluering af en kuglepen, der angiveligt havde spillet en rolle i forbindelse med et dødsfald.

Den Europæiske Unions Fælles Forskningscenter (FFC) evaluerede og validerede testmetoder til påvisning af BSE/TSE (400 000 EUR). Udgifter til overvågning af genmodificerede fødevarer og foderstoffer efter markedsføringen med det formål at udvikle metoder til påvisning og indsamling af prøver, tilvejebringe videnskabelig støtte til internationale forhandlinger og til en konference afholdt af FFC om genetisk modificerede organismer og risikoopfattelser beløb sig til ca. 1 mio. EUR. Udvikling af metoder til påvisning af semicarbazid i fødevarer og af egnede indikatorer vedrørende ulovlig anvendelse af nitrofurazon i animalske produkter beløber sig til 774 225 EUR. Der blev foretaget en ringtest og en validering af metoderne for at fastslå, om der var mykotoksiner i fødevarer og foderstoffer for således at sikre, at de fremtidige lovbestemte grænseværdier kan kontrolleres i tilstrækkeligt omfang (450 000 EUR).

Der blev givet 416 000 EUR til det forberedende arbejde med at etablere et EF-referencelaboratorium, der skulle udarbejde analytiske metoder i forbindelse med tilladelsen af fodertilsætningsstoffer[8]. En evaluering af EF-referencelaboratoriernes effektivitet i forbindelse med klassificering og påvisning af foderstofprøver, der indeholder forarbejdede animalske proteiner, beløber sig til 53 000 EUR. Resultaterne[9] blev anvendt i forbindelse med udarbejdelsen af Kommissionens direktiv 2003/126/EF. FFC indledte sin forskning af en eventuel forbindelse mellem anvendelsen af permanente hårfarvningsmidler og blærekræft (920 000 EUR).

RAPEX (systemet til hurtig udveksling af oplysninger) sikrer en hurtig formidling af data mellem nationale myndigheder om produkter, der kan udgøre en umiddelbar risiko for forbrugernes sundhed. I 2002 og 2003 blev arbejdet i forbindelse med et nyt system til disse udvekslinger både for fødevarer og for nonfoodprodukter afsluttet[10]. Omkostningerne til det eksisterende og det nye system beløb sig til ca. 700 000 EUR, inklusive uddannelseskurser for embedsmænd fra medlemsstaterne.

For at bistå producenter og distributører med at indsende meddelelser om farlige produkter i henhold til direktivet om produktsikkerhed i almindelighed blev der udarbejdet vejledninger om meddelelseskriterierne, en standardformular og en standardprocedure. For at sikre en ensartet anvendelse i hele EU blev der udført en test (60 000 EUR). Der blev iværksat omfattende forbrugerundersøgelser (1,5 mio. EUR) om, hvordan forbrugerne anvender og forstår sikkerhedsoplysninger, instruktioner og advarselssymboler fra producenterne om de produkter, der hyppigst optræder i forbrugerrelaterede ulykker. Formålet er at medvirke til en forbedring af kravene til sikkerhedsmærkning gennem etableringen af en række prioriterede områder.

Der blev foretaget en undersøgelse (194 060 EUR) for at identificere den mest omkostningseffektive tilgang til et dataindsamlingssystem på EU-plan over ulykker og risici i forbindelse med tjenesteydelser. Effektiviteten af foranstaltningerne til forebyggelse af ulykker på markedspladser og i forlystelsesparker blev evalueret (96 000 EUR). Der blev også anvendt teknisk ekspertise med hensyn til indsamlingen af data om de risici, som potentielt farlige sports- og fritidsaktiviteter udgør. Resultatet (44 460 EUR) bekræftede manglen på kendskab til skader i forbindelse med tjenesteydelser og behovet for handling fra Fællesskabets side[11]. En evaluering af de tekniske retningslinjer i henstilling 86/666/EØF om brandsikring af eksisterende hoteller førte til forslag om reviderede retningslinjer. Det var nødvendigt med teknisk assistance til at ajourføre listen over nationale bestemmelser om brandsikkerhed i hoteller[12]. De samlede omkostninger beløb sig til EUR 120 000.

I henhold til Direktiv 96/23/EF[13] om restkoncentrationer i levende dyr og animalske produkter kræves der en årlig kontrolrapport. Der blev udviklet en database (99 884 EUR) til nationale data om indsamling af prøver og undersøgelse for restkoncentrationer med det formål at forbedre oplysningerne til denne rapport. En rapport, der skulle anvendes i revisionen af forordningen om nye levnedsmidler 258/97/EF[14], beløb sig til 10 000 EUR. Der blev udviklet en database om tilsætningsstoffer i fødevarer til et beløb på 39 730 EUR[15].

beskyttelse af forbrugernes økonomiske interesser

For at gøre retspraksis om forbrugerrettigheder[16] nemt tilgængelig offentliggøres der en database om urimelige kontraktvilkår[17]. Indsamling af data, analyser og it-bistand i den forbindelse beløber sig til 902 689 EUR. Til brug for en rapport til Rådet og Europa-Parlamentet[18] blev der udfærdiget en evaluering (150 000 EUR) over medlemsstaternes anvendelse af direktiv 98/6/EF om prisangivelser. Udgifter til et elektronisk værktøj til hurtig informationsudveksling om vildledende markedsføringspraksis som led i International Consumer Protection Enforcement Network (internationalt netværk til håndhævelse af forbrugerbeskyttelse) beløb sig til 79 515 EUR.

En undersøgelse af gebyrerne for grænseoverskridende pengeoverførsler i forbindelse med detailbankydelser i EU for at kontrollere, hvorvidt disse opfyldte betingelserne i direktiv 97/5/EF[19], viste, at overførselsomkostninger og -gebyrer var faldende, men at mange banker ikke opfylder forpligtelserne med hensyn til forbrugeroplysninger (550 000 EUR). En undersøgelse af realkreditudbydere, for så vidt angår anvendelsen og effektiviteten af den europæiske aftale om en frivillig adfærdskodeks for information om boliglån, viste, at adfærdskodeksen hyppigt ikke overholdtes[20] (370 172 EUR).

Forbrugernes holdning til klageadgang blev undersøgt i 2003 (441 772 EUR). Af resultaterne fremgår det, at de fleste forbrugere aldrig har problemer med de produkter og tjenesteydelser, de køber. Kendskabet til udenretslige konfliktløsninger varierer meget fra land til land[21]. På en workshop blev indberetningskriterierne og gennemførelsen af Kommissionens henstilling 98/275/EF og 2001/310/EF om udenretslige organer til mindelig bilæggelse af tvister drøftet (25 950 EUR).

Det Europæiske Udenretslige Net (EEJ-Net) letter den tværnationale adgang til udenretslige organer. Der blev etableret nationale clearingcentre i 15 medlemsstater, Norge og Island til et beløb på næsten 2 mio. EUR. En evaluering af netværket (159 500 EUR) konkluderede, at der er god grund til at fortsætte den finansielle støtte, men at målsætningerne bør defineres klarere. I juni 2003 var der enighed om en fusion mellem EEJ-nettet og nettet af europæiske forbrugercentre. En evaluering af de budgetmæssige konsekvenser af en fusion viste, at et rådgivningsnetværk, hvor man kun skal henvende sig ét sted, vil være til fordel for forbrugerne og medføre besparelser, og at ressourceallokeringen bør være behovs- og aktivitetsbaseret. I december 2003 indledtes arbejdet med et fælles webbaseret sagsbehandlingssystem for de to netværk (103 000 EUR).

Udgifter til undersøgelser af forbrugernes holdninger til finansielle tjenesteydelser beløb sig til 1 168 068 EUR. Af resultaterne[22] fremgår det, at forbrugerne føler sig relativt magtesløse, og at de er bekymret for, om deres rettigheder overholdes. Kvalitative forskningsresultater bekræftede, at grænseoverskridende efterspørgsel på og udbud af finansielle tjenesteydelser fortsat er meget sjælden. En undersøgelse af euroen (500 000 EUR) bekræftede, at forbrugerne ingen problemer har med at anvende den, men at der hersker en generel opfattelse af en euroskabt inflation[23]. En oversigt over eller analyse af forenklede eller standardiserede finansielle tjenesteydelsesprodukter beløber sig til 418 920 EUR[24]. En oversigt (150 000 EUR) over nationale foranstaltninger over for forbrugernes problemer med overdreven gældsætning, viste, at der ikke er meget spillerum for EU-handling, og at tilfælde med overdreven gældsætning på tværs af grænserne er sjældne.

Der blev anvendt ca. 1 mio. EUR på at forberede lovgivningsforslag om urimelig handelspraksis og om samarbejde inden for administration og håndhævelse, for så vidt angår forbrugerbeskyttelse. Arbejdet omfatter en sammenlignende analyse af den nationale lovgivning om urimelig handelspraksis, forudgående konsekvensanalyse af modeller for en harmonisering heraf og undersøgelser af holdningerne hos forbrugere og forretninger til tværnationale indkøb. Nationale eksperter og aktører mødtes for at drøfte forslagenes centrale aspekter[25]. Der blev ydet støtte til arrangementer om nationale erfaringer med tværnational håndhævelse af bestemmelser om forbrugerbeskyttelse, der blev afholdt i det græske formandskabs regi. Gennem en opinionsundersøgelse (464 482 EUR) blev forbrugernes tillid til tværnationale indkøb undersøgt[26]. Som støtte til den politiske beslutningstagning om forbrugeranliggender på EU-plan blev der brugt 379 400 EUR på at udvikle indeks, der skal måle forbrugernes grad af tilfredshed, således at man på tværs af sektorer og medlemsstater og over en vis periode kan foretage fornuftige sammenligninger af forbrugernes grad af tilfredshed med produkter og tjenesteydelser. Der blev anvendt 173 835 EUR til en undersøgelse af priser på forbrugsrvarer på det indre marked[27]. En konsekvensanalyse af handlingsplanen for forbrugerpolitikken 1999-2001 (115 000 EUR) tjente som input i forbindelse med politikudformningen.

En opinionsundersøgelse fra 2003 målte forbrugernes tillid til elektronisk handel og tillidsmærkning til e-handel (381 416 EUR)[28]. Yderligere 145 400 EUR blev anvendt til at analysere anvendelsen af tillidsmærkning inden for e-handel og kriterierne for mærkningens succes. Der blev ydet bidrag til en konference under det irske formandskab om forbrugertillid til onlinehandel og til en konference under det italienske formandskab om udviklingen inden for forbrugerpolitik.

Opinionsundersøgelser om forsyningspligtydelser i 2002-2003 målte graden af tilfredshed med adgang, pris, kvalitet, oplysning, kontraktvilkår og –betingelser, kundeservice, klagebehandling i forbindelse med en række tjenesteydelser, herunder mobil- og fastnettelefoni, elektricitets-, gas- og vandforsyning, posttjenester, by- og jernbanetransport. De samlede omkostninger beløber sig til 444 084 EUR. I 2003 fremkom der yderligere resultater[29] ved en kvalitativ undersøgelse, der beløb sig til 690 567 EUR.

Udgifter til støtte af aktiviteter i forbindelse med aftaleret (undersøgelser, workshopper) beløb sig til 266 000 EUR[30].

Der blev bestilt rapporter om, hvordan forbrugerinteresser integreres i revisionen af forordningen om fusionskontrol, om vejledningen om horisontale fusioner og om reformen af den fælles landsbrugspolitik og forbrugerinteresser[31].

Uddannelse og oplysning

Webstedet om sundheds- og forbrugerpolitik[32] blev gennemarbejdet på ny i 2002-2003. Det højeste antal besøgende med 2 774 321 blev nået i oktober 2003. En undersøgelse af de besøgendes holdning viste en høj grad af tilfredshed med webstedet. Abonnenter på den daglige e-mail kaldet "What's New" steg med 50 % i løbet af to år. Nyhedsbrevet "Consumer Voice"[33] blev regelmæssigt sendt ud til mere end 10 000 abonnenter. De samlede udgifter til den tekniske bistand til webstedet, e-mailtjenesten og nyhedsbrevet nåede op på ca. 1 mio. EUR. Yderligere 72 500 EUR blev brugt på trykte publikationer.

De nationale kampagner om uddannelse i fødevaresikkerhed blev afsluttet i slutningen af 2002. En evaluering (200 000 EUR) viste, at de fleste kampagner var relevante for nationale behov og effektive for så vidt angår resultater, men ineffektive, når det handlede om at øge bevidstheden om fødevaresikkerhed og stimulere den offentlige debat. Det skyldtes hovedsageligt lave budgetter og mangel på kvantificerbare målsætninger. Uddannelsesmaterialet "Euroen - kort og godt" for sårbare forbrugere fik positiv kritik med hensyn til strategi, design og formidling[34].

Der blev foretaget en evaluering af EU's lovgivning om fødevaremærkning og af forbrugerbehov og –efterspørgsel i forbindelse med mærkning og oplysning om fødevareprodukter med det formål at undersøge, hvorvidt det var nødvendigt med justeringer af lovgivningen eller justeringer af anden art (140 000 EUR)[35].

Den europæiske konkurrence for unge forbrugere fra 2002 (574 000 EUR) blev i 2003 afløst af fremstillingen og formidlingen af 560 000 eksemplarer til skolernes sekundære trin af den europæiske forbrugerkalender, som var en skolekalender med oplysninger om forbrugerrettigheder. Omkostningerne beløber sig til ca. 1 250 000 EUR. Udviklingen af webbaserede interaktive uddannelsesværktøjer (825 000) har til formål at fremskaffe undervisningsmateriale om forbrugerrettigheder til brug for voksenuddannelseskurser.

Det Europæiske Netværk af Forbrugercentre består af 15 centre i 13 medlemsstater[36]. De informerer og assisterer forbrugerne i forbindelse med tværnationale klager. EU's bidrag til netværket nåede næsten op på 5 mio. EUR i 2002-2003. I en evaluering af netværket i 2003 (184 405 EUR) blev det konstateret, at mindre end halvdelen af klagerne reelt set vedrører tværnationale spørgsmål. Evalueringen anbefaler klarere målsætninger, og at man kun fokuserer på tværnationale anliggender, der har en klar EU-dimension. Finansieringen bør være mere resultat- og efterspørgselsorienteret. Hvis der sker en fusion med EEJ-Nettet, vil det betyde en mere efficient og omkostningseffektiv service.

Workshopper mellem eksperter fra forbrugerorganisationer om forbrugerbeskyttelsesaspekter af EU-lovgivningen om kemikalier[37] beløber sig til 85 915 EUR. For at forbedre den organisatoriske kapacitet, blev personalet i forbrugerforeningerne efteruddannet inden for management, pr- og lobbyvirksomhed såvel som EU-lovgivning om forbrugerrettigheder (280 223 EUR). Der blev brugt ca. 160 000 EUR på en database, der skal lette kommunikationen med og mellem forbrugerorganisationer og bidrage til seminarer om forbrugerrepræsentation, som det spanske formandskab havde tilrettelagt.

Europæiske forbrugerorganisationer

I 2003 og 2004[38] blev der givet tilskud til driftsomkostningerne til Forbrugerorganisationernes Europæiske Standardiseringskontor (ANEC) og Den Europæiske Forbrugerorganisation (BEUC). Den Europæiske Forbrugersammenslutning (AEC) fik støtte i 2002, men det lykkedes ikke for den at blive til en levedygtig repræsentant for europæiske forbrugerinteresser.

Specifikke projekter

I 2002 og 2003 blev der ydet støtte til i alt 44 specifikke projekter[39]. Hovedmodtagerne var nationale forbrugerorganisationer og andre ngo'er. Antallet af ansøgninger, godkendte projekter og det samlede forpligtede beløb har stabiliseret sig. Den gennemsnitlige størrelse af projekterne faldt, og de administrative omkostninger steg (inklusive ca. 50 000 EUR til eksterne eksperter). En evaluering af 97 specifikke projekter, der blev finansieret i 1999 til 2001, viser, at projekterne kan have nået en række mål og opinionsdannere, men at de frem for alt medførte en øgelse af projektarrangørernes knowhow, offentlig anerkendelse og netværkskapacitet. Potentielle virkninger på forbrugere eller på forbrugerbeskyttelsesniveauet kunne ikke måles eller forekom sjældent. Det anbefales, at der fokuseres mere på EU's politiske målsætninger, at åbenheden øges, og at projektresultaterne formidles bedre.

KONKLUSION

Udgifterne indgik i 2002 og 2003 som led i den overordnede politik i højere grad end i 1999 til 2001. Det skyldes hovedsageligt de klare målsætninger og en mere sammenhængende tilgang til EU's forbrugerpolitik for 2002-2006. Aktioner, der havde til formål at skabe en videnbase til brug for politikudformning, fik stadig større betydning. Bestræbelser på at effektivisere de europæiske forbrugercentre og udenretslige netværk førte til en beslutning om at fusionere de to til én samlet struktur og derigennem sikre, at deres aktiviteter bliver mere fokuseret på tværnationale forbrugerproblemer. Evalueringer og kritiske vurderinger førte til en væsentlig nytænkning i forbindelse med informations- og uddannelsesaktioner. Disse vil fremover blive evalueret ud fra, om de får større gennemslagskraft. Specifikke projekter synes at være mere effektive som et middel til at støtte nationale forbrugerorganisationer og andre ngo'er i højere grad end som led i den overordnede politik. Nye midler til støtte for forbrugersammenslutninger, som f.eks. kapacitetsfremmende foranstaltninger, fortjener at blive prioriteret højere.

BILAG

Tabel 1: Samlede beløb for forpligtelsesbevillingerne i 2002-2003 i henhold til afgørelse nr. 283/1999/EF i EUR.

2002 | 2003 |

Kommissionens foranstaltninger (art. 2a)* | 6 240 612 | 17 883 792 |

Europæiske organisationer (art. 2b) | 1 995 394 | 2 265 290 |

Specifikke projekter (art. 2c) | 2 748 841 | 2 794 705 |

Indgåede forpligtelsesbevillinger I ALT | 20 984 847 | 22 943 787 |

- (*herunder tilskud til arrangementer afholdt af Rådets formandskab og til administration)

[1] EFT L 34 af 9.2.1999, s. 1.

[2] Se også KOM(2003) 42 om gennemførelsen og evalueringen af sådanne aktiviteter 1999-2001.

[3] Et beløb på ca. 1 000 000 EUR blev overført til andre fællesskabsaktiviteter med budgetmyndighedens godkendelse i november 2002 (budgetpost B5304).

[4] Videnskabelige udvalg nedsat ved Kommissionens afgørelse 97/404/EF og afgørelse 97/579/EF. I maj 2003 blev ansvaret for fødevarerelaterede emner overført til Den Europæiske Fødevaresikkerhedsautoritet.

[5] Jf.: http://europa.eu.int/comm/food/committees/scientific/index_en.htm

[6] Jf.: http://europa.eu.int/comm/food/fvo/index_en.htm

[7] Jf.: http://europa.eu.int/comm/consumers/cons_safe/prod_safe/chem_risks/index_en.htm

[8] Jf. forordning (EF) nr. 1831/2003 om fodertilsætningsstoffer, EUT L 268 af 18.10.2003, s. 29-43.

[9] Resultaterne kan ses på: http://europa.eu.int/comm/food/food/biosafety/bse/bse50_en.pdf

[10] Jf. ugentlige oversigter over meddelelser på: http://europa.eu.int/comm/food/food/rapidalert/index_en.htm og på: http://europa.eu.int/comm/consumers/cons_safe/prod_safe/gpsd/rapex_en.htm

[11] Jf.: http://europa.eu.int/comm/consumers/cons_safe/serv_safe/reports/index_en.htm

[12] Jf.: http://europa.eu.int/comm/consumers/cons_safe/serv_safe/fire_safe/index_en.htm

[13] Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf, EFT L 125 af 23.5.1996, s. 10-32.

[14] EFT L 43 af 14.2.1997, s. 1-6.

[15] vil blive offentliggjort på: http://europa.eu.int/comm/food/food/chemicalsafety/additives/index_en.htm

[16] Direktiv 93/13/EØF, EFT L 95 af 21.4.1993, s. 29.

[17] Jf.: http://europa.eu.int/comm/consumers/cons_int/safe_shop/unf_cont_terms/index_en.htm

[18] vil blive offentliggjort på: http://europa.eu.int/comm/consumers/cons_int/safe_shop/price_ind/index_en.htm

[19] EFT L 43 af 14.2.1997, s. 25.

[20] jf.: http://europa.eu.int/comm/consumers/cons_int/fina_serv/loans/index_en.htm

[21] Resultaterne kan ses på følgende adresse: http://europe.eu.int:comm:consumers:redress:reports_studies:index_en.htm

[22] Resultaterne kan ses på:http://europa.eu.int/comm/consumers/cons_int/fina_serv/cons_experiences/index_en.htm

[23] Resultaterne kan ses på: http://europa.eu.int/comm/consumers/cons_int/fina_serv/euro/index_da.htm

[24] Resultaterne forventes i 2005.

[25] Resultaterne kan ses på: http://europa.eu.int/comm/consumers/cons_int/safe_shop/fair_bus/green_papcomm/studies/index_en.htm og på: http://europa.eu.int/comm/consumers/topics/facts_en.htm

[26] Resultaterne kan ses på: http://europa.eu.int/comm/consumers/topics/facts_en.htm

[27] jf.: http://europa.eu.int/comm/internal_market/score/docs/score13/score13-printed_en.pdf oghttp://europa.eu.int/comm/internal_market/score/docs/score13/prices-paper_en.pdf

[28] Resultaterne kan ses på: http://europa.eu.int/comm/consumers/topics/facts_en.htm

[29] Resultaterne kan ses på:http://europa.eu.int/comm/consumers/cons_int/serv_gen/cons_satisf/index_en.htm

[30] Jf.: http://europa.eu.int/comm/consumers/cons_int/safe_shop/fair_bus_pract/cont_law/index_en.htm

[31] Jf.: http://europa.eu.int/comm/consumers/reports/reports_en.htm

[32] Jf.: http://europa.eu.int/comm/dgs/health_consumer/index.htm

[33] Jf.: http://europa.eu.int/comm/dgs/health_consumer/library/pub/index_en.html

[34] Evaluering af informationsprogrammet for den europæiske borger "Euroen, en valuta for Europa".

[35] Jf.: http://europa.eu.int/comm/food/food/labellingnutrition/foodlabelling/comm_legisl_en.htm

[36] Jf.: http://europa.eu.int/comm/consumers/redress/compl/euroguichet/index_en.htm.

[37] Jf.: http://europa.eu.int/comm/consumers/cons_safe/prod_safe/chem_risks/index_en.htm

[38] Driftstilskud i 2002-2993 omfattede 939 065 EUR, 1 172 790 EUR til BEUC, 940 887 EUR og 1 092 500 EUR til ANEC og 75 442 EUR til AEC.

[39] Af 54 ansøgninger i 2002 blev 22 specifikke projekter godkendt og 20 medfinansieret til et samlet beløb på 2 748 841 EUR, af 65 ansøgninger i 2003 blev der ydet støtte til 22 på i alt 2 794 705 EUR.